
На основу члана 10а и члана 16. Статута Православног богословског факултета у Београду (Пречишћен текст бр. 02-1032/3 од 27.12.2013. године) и предлога Управника Библијског института, Наставно-научно веће Православног богословског факултета Универзитета у Београду, доноси:


ПРАВИЛНИК
О РАДУ БИБЛИЈСКОГ ИНСТИТУТА
ПРАВОСЛАВНОГ БОГОСЛОВСКОГ ФАКУЛТЕТА 
УНИВЕРЗИТЕТА У БЕОГРАДУ


Члан 1.
Овим Правилником регулишу се делатност и циљеви, делокруг рада, организација, структура и друга питања од значаја за рад Библијског института (у даљем тексту: Институт).

Члан 2.
Институт је основан 11.12. 2013. године, одлуком Наставно-научног већа (бр. 01/4-985/14) Факултета на предлог Групе за библистику као интерна научна јединица у саставу Православног богословског факултета Универзитета у Београду (у даљем тексту: Факултет), која реализује научно-истраживачке пројекте из области за које је Факултет матичан, у складу са програмима научних истраживања на Факултету.

Члан 3.
Делатност Института организована је према научно-истраживачким пољима у области библијских истраживања, са циљем остваривања пројеката из поменуте области и интензивирања међународне сарадње, затим повећање библиотечког фонда из области библијских наука као и окупљање све већег броја пост-дипломаца и докторанада у области библистике. 


 Члан 4.
Делокруг рада Института:
– Стицање услова за извођење стручних пројеката кроз интензивирану сарадњу са релевантним партнерским институцијама у земљи и иностранству.
– Издавачка делатност: покретање часописа за библијска истраживања у којем би се објављивали радови чланова института, постдипломаца, докторанада, као и радови са стручних скупова, симпосиона и радионица.
– Преводилачка делатност и с њоме суштински повезан истраживачки рад на пољу текстологије, с посебним акцентом на словенску рукописну традицију.
[bookmark: _GoBack]– Истраживање светоотачке егзегезе, богослужбених и других текстова заснованих на Светом Писму, односно истраживање рецепције Светог Писма у православном Предању и српској култури.
– Оснивање и одржавање библијске библиотеке која би у складу са Законом о библиотечко-информационој делатности била категорисана и финансирана као специјална библиотека на нашим просторима, а с обзиром на већ постојеће и будуће донације књига из области библијских наука.
– Иницирање семинара, симпосиона, пројеката и подстицање других активности за унапређење научно-истраживачког потенцијала наставног особља на Факултету, пре свега из Групе за библистику, и њихово усавршавање, а које предвиђа Правилник о сталном стручном усавршавању Министарства просвете, науке и технолошког развоја Републике Србије.
– Могућност укључивања свих чланова Наставно-научног већа Факултета, сходно сродности тема и њиховог предметног интересовања, у пројекте и семинаре Института, а на предлог Управника Института
– Организовање стручних библијских скупова који би за циљ, између осталог, имали имплементацију педагошки осмишљених програма везаних за употребу Светог Писма у верској настави и пастирској пракси Српске православне Цркве.

Члан 5.
Институт има радни састав: савет који се састоји од председника и најмање четири члана, затим управника, заменика управника и чланова. 
Управник управља радом Института са својим сарадницима са пуним правом и одговорношћу. Управник води рачуна о целокупном раду Института у свим наведеним активностима. Управник се бира на три године, са правом реизбора.
Секретар обавља стручне, административне и техничке послове и координира са факултетским службама у вези са пословима у Институту.
Чланови радног састава у потпуности учествују у раду Института, а нарочито су ангажовани за припрему часописа, на стицање услова за извођење стручних пројеката и материјалном пословању Института. По одлуци и сагласности Управника могу га заступати и водити сваку врсту активности.
Институт користи печат факултета који му је додељен и располаже својим логом. 

Члан 6.
Институт може имати своју библиотеку која ће бити формирана кроз донације међународних партнерских институција и из других средстава и организована у оквиру Библиотеке Факултета.
Члан 7.
Средства за обављање делатности Института обезбеђују се делом кроз донације међународних партнерских институција и из средстава Факултета, затим делом из средстава државних институција надлежних за финансирање питања просвете, науке, културе и вере, као и кроз акредитацију пројеката. 

Члан 8.
Финансијска средства која Институт остварује наменска су и могу се користити само у сврхе рада Института.
Расподела ових средстава се остварује у складу са прописима. 

Члан 9.
Овај Правилник ступа на снагу осмог дана по објављивању на огласној табли и/или електронском огласнику Факултета.
ПРЕДСЕДНИК 
НАСТАВНО-НАУЧНОГ ВЕЋА
Д Е К А Н 
_________________________
Проф. др Предраг Пузовић
Овај Правилник је објављен на огласној табли и/или електронском огласнику Факултета дана ___________ и ступио је на снагу дана _______________.
________________ 
